

**Αθήνα, 5 Φεβρουαρίου 2025**

**ΕΠΕΡΩΤΗΣΗ**

([άρθρο 134 ΚτΒ](https://www.hellenicparliament.gr/userfiles/ebooks/KtV-2019-GR/140/index.html))

# Προς τον Υπουργό Υποδομών και Μεταφορών

**Θέμα: Κτίριο επιμόρφωσης και επαγγελματικής κατάρτισης στο Σωφρονιστικό κατάστημα Χανίων**

Σύμφωνα με το άρθρο 134 § 2 ΚτΒ *«Ο Βουλευτής που υπέβαλε ερώτηση ή αίτηση κατάθεσης εγγράφων δικαιούται να καταθέσει επερώτηση, αν κρίνει ότι η απάντηση του Υπουργού δεν είναι επαρκής […]»*. Εν προκειμένω με ερώτησή μας (αρ. πρωτ. 2366/20-12-2024) δεκατέσσερις (14) βουλευτές του ΣΥΡΙΖΑ – Π.Σ. θέσαμε το σοβαρό ζήτημα της διακοπής των εργασιών ανέγερσης του κτιρίου επιμόρφωσης και επαγγελματικής κατάρτισης στο Σωφρονιστικό κατάστημα Χανίων.

Ειδικότερα, με την ερώτησή μας, μετά το ιστορικό του συγκεκριμένου έργου, θέταμε τρία (3) ερωτήματα: *«1. Γιατί έχουν διακοπεί οι εργασίες κατασκευής του έργου ανέγερσης κτιρίου επιμόρφωσης και επαγγελματικής κατάρτισης στο Κατάστημα Κράτησης Χανίων; Ποιες ενέργειες έχουν αναληφθεί για την πρόοδο του έργου; 2. Πότε πρόκειται να ολοκληρωθεί και να παραδοθεί το παραπάνω κτίριο; 3. Είναι στις προθέσεις/προτεραιότητες της Κυβέρνησης να κατασκευαστεί το συγκεκριμένο κτίριο που προάγει την εκπαίδευση και «απασχόληση των κρατουμένων;»*

Σε απάντηση αυτής της ερώτησης μας διαβιβάστηκε απλώς, από τον κ. Υπουργό, ένα έγγραφο της Ανώνυμης Εταιρείας «Κτιριακές Υποδομές» με το οποίο δεν δίδεται καμία απάντηση στα εύλογα ερωτήματά μας. Αντίθετα αναφέρεται η ανταλλαγή εγγράφων με τον εργολάβο, παρατίθεται μια σειρά γραφειοκρατικών εξελίξεων και, τελικά, δεν προκύπτει απολύτως καμιά εξήγηση για την ουσιαστική ακύρωση του έργου και καμιά πληροφορία για την πιθανή επανέναρξη των εργασιών. Ο κ. Υπουργός παραλείπει να λάβει οποιαδήποτε θέση.

**Επειδή** η παραπάνω «απάντηση» δεν είναι επαρκής καθώς δεν απαντά στα τιθέμενα ερωτήματα.

**Επειδή** η στάση του κ. Υπουργού δείχνει απαξίωση του κοινοβουλευτικού έργου.

Κατόπιν των ανωτέρω,

**Επερωτάται ο κ. Υπουργός**

1. **Γιατί έχουν διακοπεί, για σχεδόν πέντε χρόνια, οι εργασίες ανέγερσης κτιρίου επιμόρφωσης και επαγγελματικής κατάρτισης στο Σωφρονιστικό Κράτησης Χανίων; Ποιες ενέργειες έχουν αναληφθεί για την πρόοδο του έργου;**
2. **Πότε πρόκειται να ολοκληρωθεί και να παραδοθεί το παραπάνω κτίριο; Ποιες πρωτοβουλίες προτίθεται να αναλάβει;**

**3. Είναι στις προθέσεις/προτεραιότητες της Κυβέρνησης να κατασκευαστεί το συγκεκριμένο κτίριο που προάγει την εκπαίδευση και «απασχόληση των κρατουμένων;**

**Οι επερωτώντες Βουλευτές**

**Ξανθόπουλος Θεόφιλος**

**Μεϊκόπουλος Αλέξανδρος**

**Πολάκης Παύλος**